送岑婿歸許昌
作者：李處權
朝代：宋

paragraphs: 恨我生不早，不拜蘇范岑。
倀倀斯文中，永歎一何深。
世家潁川上，萬卷脩竹林。
相望群玉府，清風猶至今。
合好一大事，遺訓敢弗欽。
求之且彌年，齊大肯見臨。
侍郎著清德，温厚如球琳。
吐而爲文章，中有太古音。
嗣孫固多賢，玉立俱及尋。
近坦東床腹，執禮不免簪。
留連歲將晏，離索秋正陰。
往崇丘索志，用壯爵祿心。
一盃須重持，爲子商聲吟。
當復記衰懦，病懶何可箴。